送柳子玉
作者：蘇轍
朝代：宋

paragraphs: 柳侯白首郎，風格終近古。
舊游日零落，新輩誰與伍。
人情逐時好，變化無定主。
試看近時人，相教蹈規矩。
行身劇孔孟，稱道皆舜禹。
但求免譏評，豈顧愁肺腑。
坐令不羈士，舉足遭網罟。
緬懷我生初，遺俗尚目睹。
中庸雖已亡，比近則猶愈。
老成慎趨好，後生守淳魯。
豈效相謾欺，衒牛沽馬脯。
過惡酒色間，可罪非可惡。
譬如嵇與阮，心迹豈深蠹。
京師逢柳侯，往事能歷數。
嘆息子美賢，相與實舊故。
至今存篇章，醉墨龍蛇舞。
斯人今苟在，亦恐終囚虜。
惜哉時論隘，安置失處所。
一麾寄河壖，垂老幸有土。
世俗安足論，且盡杯中醑。